《西子妆慢》
清代·周之琦

帆角低垂，船舷侧转，借得横斜风势。画桡容易送轻航，问终朝、乱流何意。

骑危漫拟。称倦客、闲眠偎被。荡吟魂，笑雨云翻覆，浮生如寄。

人间世。行止由天，斗捷非吾事。巧心妍手任营营，但忘机、狎鸥久矣。

乌竿志喜。看綄羽、飘摇北指。劝长年，好去摊钱浪里。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。